als_Latn dik_Latn sag_Latn
Nga Albert Çaçi
Partia Konservatore e Theresa May-t ka arritur rezultatin më të mirë të 10 viteve të fundit në zgjedhjet lokale të së enjtes të zhvilluara në Angli dhe Wells duke fituar 11 komuna dhe mbi 500 këshilltarë.
Një katastrofë ishin në të kundërt Laburistët e Jeremy Corbyn, që humbën 380 përfaqësues lokalë dhe 9 prefektura. Ndërsa Ukip, partia kryesore e Brexit, pothuajse shkoi në zero duke fituar vetëm një këshilltar. Ata u dërrmuan praktikisht nga May duke dëshmuar se roli i tyre mbas Brexit në panoramën politike britanike ka mbaruar.
Në qoftë se zgjedhjet e së enjtes, që praktikisht tregojnë gjendjen reale të partive dhe siç ndodh shpesh në Britani, janë një paradhomë e zgjedhjeve që do të mbahen më 8 qershor, atëherë Theresa May duhet të përgatitet për shampanjë dhe BE duhet të ulë tonet që ka ngritur kohët e fundit.
Kërkesa e BE-së që Britania duhet të paguajë 100 miliard euro për të dalë nga BE-ja dhe dobësuar May-n në bisedimet për shkëputje, rezultuan me efekt komplet të kundërt.
Sinjali nga zgjedhjet është i qartë, anglezët duan që bisedimet me BE-në t’i drejtojë Partia Konservatore “Tory”, sepse kështu besojnë se do të kenë më shumë avantazhe në bisedimet për Brexit.
Jo rastësisht May thirri zgjedhjet parlamentare. Ajo kërkon një mandat të fortë dhe shumë mendojnë se ajo do ta ketë, pavarësisht se May nuk e shpreh optimizmin dhe deklaron se asgjë nuk është përcaktuar dhe këto 5 javë do të jenë një betejë shumë e fortë.
Partia Laburiste është praktikisht joekzistuese dhe e vetëshkatërruar. Partia e Corbyn mund ta kishte bërë flamur të saj çështjen e antibrexit, ashtu siç po tenton mbrapa perdes Tony Blair, por nuk ka arritur të shfrytëzojë rastin.
Shumë i dobet lideri i saj, që si partia më e rëndësishme e vendit, nuk arriti të luajë asnjë rol drejtues dhe ku një pjesë e rëndësishme e klasës punëtore e lodhur nga ndërhyrjet e vrazhda të Brukselit vendosi t’ia besojë Tereza May-t bisedimet për një Brexit të suksesshëm.
Pastaj është edhe roli i Theresa May-t që po përjeton një muaj mjalti me elektoratin anglez dhe sondazhet e fundit e japin në 61% nivelin e besimit, duke u bërë kështu liderja britanike më popullore që prej 1979-s kundrejt 23% që është ky vlerësim për kundërshtarin e saj. Madje, një sondazh tjetër i YouGov shpall se 62% e anglezëve ka një mendim negativ për Corbyn. Dhe ky është rezultati më i dobët për një lider anglez në sondazhet online.
Dhe të mendosh që ishte lideri laburist që u zgjodh në krye të partisë me 59.5% në vitin 2015. Një lider që e drejtoi laburisten edhe në humbjen pas 40 vjetësh edhe të Këshillit Komunal të Gllazgout, bastioni më i fuqishëm i tyre në Skoci, por që këtë radhë vlerësoi nacionalistët dhe konservatorët në rritje të konsiderueshme.
Dhe jo rastësisht dje sondazhet i japin konservatorëve rezultatin më të mirë që nga viti 1983 prej 20 pikësh diferencë nga laburistët. Kështu, po duket qartë që May është në qiellin e shtatë drejt Brexit.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn